**Príloha č. 4 Výzvy – Opis predmetu zákazky**

**Opis predmetu zákazky**

Požiadavky a podklady na vypracovanie dokumentácie rekonštrukcie mosta, inžinierskej činnosti a výkonu odborného autorského dohľadu.

**1. IDENTIFIKAČNÉ ÚDAJE**

Názov stavby: „Moste cez Hron na ceste III/2379 evid. č. 2379-4 Nemecká“

Miesto stavby: Nemecká

Katastrálne územie: Nemecká

Okres: Brezno

Objednávateľ a

stavebník: Banskobystrický samosprávny kraj, Námestie SNP č. 23, 974 00 Banská Bystrica

Správca: Banskobystrická regionálna správa ciest a.s., Majerská cesta č. 94, 974 96 Banská Bystrica

**URČENIE DOKUMENTÁCIE**

**Predmet a rozsah stavby**

Rekonštrukcia mosta evid. č. 2379 - 4 a úprava napojenia cesty pred a za mostom v celkovej dĺžke 190 m a v staničení začiatok 3,203km, koniec 3,393 km. Most je päťpolový kolmý, prefabrikovaný s dĺžkou premostenia 90,70 m. Mostný objekt je z roku 1966 a šikmo premosťuje tok rieky Hron. Celková dĺžka mosta je 103,55m. Most je tvorený z piatich prostých polí rozpätia 17,80 m a svetlosti 16,70m. Nosnú konštrukciu tvoria predpäté betónové nosníky typu Vloššák dĺžky 18,40m. Nosníky Vloššák v pôvodnej verzii, ktoré sa použili pri stavbe mosta sa vyrábali ako dodatočne predpäté betónové prvky. Spodnú stavbu tvoria masívne gravitačné krajné opory s kolmo pripojenými krídlami a medziľahlé podpery. Vnútorné podpery tvorí základová doska, do ktorej je votknutý železobetónový stĺp kruhového prierezu. Na stĺpe je železobetónový úložný prah pôsobiaci ako obojstranná konzola. Nosná konštrukcia je uložená bez ložísk priamo na betón úložných prahov. Na základe diagnostiky je stavebno - technický stav hodnotený stupňom VI. VEĽMI ZLÝ. Most má z hľadiska súčasne platných predpisov nevyhovujúcu zaťažiteľnosť.

Pre spodnú stavbu odporúčame zosilnenie krajných opôr železobetónovou spriahnutou konštrukciou, čím by sa odstránila prasklina v krídle. Piliere mosta a ich stavebno-technický stav, ktorý značne ovplyvňuje ich zaťažiteľnosť a životnosť mosta vyžadujú sanáciu a zosilnenie v úložných prahoch. Pre sanáciu úložných prahov odporúčame - odstrániť poškodený betón, očistiť koróziu z výstužných prútov, stabilizáciu výstuže, naniesť adhézny mostík a reprofilovať betón, naniesť ochranný a zjednocujúci betón.

Nosná konštrukcia vyžaduje, aby bola sfunkčnená predpokladaná statická schéma. Nosníky musia byť uložené na ložiská a medzi poliami nad podperami musia byť osadené mostné závery. Dilatačné škáry sa musia vyčistiť a sfunkčniť.

Pre mostný zvršok odporúčame jeho kompletnú výmenu vrátane zhotovenia nových odvodňovačov a odvodňovacieho potrubia.

Odporúčame sanáciu úložných prahov priečnikov a výmenu zvršku - nová hydroizolácia a mostné závery.

**Druh stavby**

Rekonštrukcia mosta

**Účel a ciele stavby**

Účelom stavby je zvýšenie únosnosti mostného objektu, zlepšenie stavebno-technického stavu mosta so zvýšením bezpečnosti na ceste a plynulosti cestnej premávky a zlepšenie podmienok pre cestnú hromadnú dopravu a chodcov.

**Umiestnenie stavby**

Most evid. č. 2379-4 - staničenie v km 3,236, most križuje stály vodný tok rieku Hron.

**PODKLADY**

Objednávateľ poskytne zhotoviteľovi do súťaže:

* Mostný list rekonštruovaného mosta,
* Protokol z bežnej a hlavnej prehliadky mosta 2017,
* Diagnostika mosta cez Hron ev.č. 2379-4 v obci Nemecká z roku 2017, ktorú vyhotovil VÚIS MOSTY s.r.o., Gogoľova 18, Bratislava,
* Odborné stanovisko ku statike mosta z mimoriadnej prehliadky zo dňa 17.12.2014,
* Kópiu z katastrálnej mapy na podklade CN a EKN v záujmovom území stavby z katasterportálu,
* Situáciu záujmového územia stavby,
* Potvrdenia o existencii inžinierskych sietí v obvode mosta,

**POŽIADAVKY**

**Všeobecné požiadavky**

Zhotoviteľ je povinný zhotoviť dokumentáciu podľa STN, STN EN a platných zákonov v čase zhotovenia predmetu tejto dokumentácie a platných technicko-kvalitatívnych podmienok Ministerstva dopravy, výstavby a regionálneho rozvoja SR.

Dokumentácia bude vypracovaná v zmysle Technických podmienok MD PaT SR 019 (03/2006) Dokumentácia stavieb ciest ([www.ssc.sk](http://www.ssc.sk)) a tiež v zmysle Smernice na vyhotovovanie geometrických plánov a vytyčovanie hraníc pozemkov ÚGKK SR č. S 74.20.73.43.00/1997.

Zhotoviteľ sa zaväzuje, že dokumentácia bude vypracovaná a potvrdená autorizovaným stavebným inžinierom v zmysle zákona č. 138/1992 Zb. o autorizovaných architektoch a stavebných inžinieroch, autorizovaným geodetom podľa zákona č. 512/2007 Z.z. o komore geodetov a kartografov, dokumentácia pre vyňatie z PPF bude vypracovaná a potvrdená odborne spôsobilou osobou v príslušnom odbore v zmysle platných predpisov.

Navrhnutie a vypracovanie PD navrhne optimálnym technickým a ekonomickým riešením s minimalizovaním prípadných trvalých a dočasných záberov.

Vypracovanie návrhu dvoch alternatív pre vybudovanie cyklochodníka na moste:

* jednostranný so zmenou vedenia dopravy,
* a  dvojstranný chodník.

Pri návrhu rekonštrukcie mosta je nutné rešpektovať polohu všetkých identifikovaných vzdušných a podzemných vedení inžinierskych sietí tak aby preložky inžinierskych sietí boli riešené len v nevyhnutnom prípade.

Plán organizácie výstavby navrhnúť tak, aby nedošlo k zásahu do vzdušného vedenia.

V technickom riešení je potrebné zohľadniť 100- ročnú vodu prechádzajúcu mostným objektom.

Zhotoviteľ PD zabezpečí overenie a vytýčenie vzdušných a podzemných vedení inžinierskych sietí potvrdených správcom alebo vlastníkom sietí v obvode stavby a zakreslí ich vytýčenú polohu do projektovej dokumentácie.

Požadujeme navrhnúť a zrealizovať stavebné práce bez celkovej uzávierky cesty, so zachovaním prejazdnosti komunikácie.

**Členenie a rozsah dokumentácie a zmluvných činností**

Dokumentácia na stavebné povolenie s náležitosťami dokumentácie na realizáciu stavby (DSP s DRS)

Zhotoviteľ navrhne logickú skladbu dokumentácie na stavebné povolenie s náležitosťami dokumentácie pre realizáciu prác v zmysle Technických podmienok MD PaT SR 019 (03/2006).

Inžinierska činnosť

V rámci inžinierskej činnosti zhotoviteľ odsúhlasí dokumentáciu so všetkými dotknutými vlastníkmi resp. správcami inžinierskych sietí, s orgánmi štátnej správy a samosprávy, s SVP š.p., SPF a s fyzickými osobami dotknutých pozemkov tak, aby bolo možné požiadať o vydanie územného rozhodnutia (v prípade potreby) a stavebného povolenia. Dopravné značenie celej stavby bude odsúhlasené príslušným Dopravným inšpektorátom Policajného zboru SR.

Zhotoviteľ zabezpečí pre objednávateľa vydanie nových povolení (územné rozhodnutie (ak je potrebné) a stavebné povolenie) a ohlásenia stavebných úprav na ceste III/2379 na Okresnom úrade, odbor CDaPK v Brezne. Do ceny za Inžiniersku činnosť je potrebné započítať všetky preukázateľné priame náklady (napr. správne poplatky a iné).

Objednávateľ a správca poskytnú zhotoviteľovi nevyhnutné spolupôsobenie, spočívajúce najmä v odovzdaní doplňujúcich údajov, spresnení, podkladov, vyjadrení, stanovísk a splnomocnení, ktoré sa nachádzajú u objednávateľa a ktorých potreba vznikne v priebehu plnenie tejto zmluvy.

Odborný autorský dohľad

Výkon odborného autorského dohľadu bude vykonávaný od začatia, do ukončenia stavby (kolaudácie) a je podmienený podpísaním Zmluvy o dielo na realizáciu stavebných prác. Začiatok výkonu odborného autorského dohľadu je odo dňa odovzdania staveniska zhotoviteľovi diela. Rozsah činností odborného autorského dohľadu je v zmysle Prílohy č. 4 sadzobníka projektových prác UNIKA. Množstvo odborného autorského dohľadu 96 hod., vychádza z doby výstavby 6 mesiacov.

**Lehota dodania dokumnetácie a inžinierskej činnosti**

Zhotoviteľ sa zaväzuje vypracovať dokumentáciu:

* DSP s DRS do 3 mesiacov od podpisu ZoD.

Inžinierska činnosť:

* vydanie Uzemného rozhodnutia do 4 mesiacov od podpisu ZoD (ak bude potrebné),
* vydanie Stavebného povolenia do 5 mesiacov od podpisu ZoD,
* ohlásenia stavebných prác do 5 mesiacov od podpisu ZoD,
* odborný autorský dohľad: odovzdanie staveniska – kolaudácia.

**Fakturácia**

Faktúra bude vystavená s rozpisom ceny v zmysle členenia dokumentáciea zmluvných činností (Špecifikácie). Zhotoviteľovi bude uhradená iba skutočne vyhotovená dokumentácia, zmluvná činnosť a odborný autorský dohľad, resp. ich časti.

**Spôsob a lehoty prejednávania**

Spracovateľ prejedná návrh technického riešenia s objednávateľom BBSK a správcom Banskobystrickou regionálnou správou ciest, a.s. Banská Bystrica pred vypracovaním dokumentácie a predloží v priebehu spracovania schválený koncept dokumentácie na pripomienkovanie. Objednávateľ požaduje neuskutočňovať zábery mimo cestného pozemku a odsúhlasiť majetkové hranice a hranice dočasných záberov, ktoré sú podkladom pre spracovanie geometrických plánov s objednávateľom a správcom.

V priebehu vykonávania diela podľa požiadaviek objednávateľa, minimálne však raz za mesiac, sa uskutoční pracovné rokovanie medzi zhotoviteľom, objednávateľom a správcom. Z pracovného rokovania zhotoviteľ vyhotoví zápis, ktorého rovnopis obdrží každá zmluvná strana. Zhotoviteľ dokumentácie bude počas pracovných rokovaní informovať objednávateľa a správcu o stave rozpracovanosti diela.

Po odsúhlasení technického riešenia objednávateľom spracovateľ dokumentácie prejedná dokumentáciu so všetkými dotknutými správcami resp. vlastníkmi inžinierskych sietí a s ďalšími dotknutými účastníkmi stavebného konania. O požadovaných zmenách riešenia vyplývajúcich z vyjadrení oboznámi ihneď objednávateľa a správcu a následne po schválení objednávateľom, zapracuje podmienky do projektovej dokumentácie. Objednávateľ požaduje účasť projektanta na stavebných konaniach, prípadne iných rokovaniach, súvisiacich s predmetnou stavbou.

**Zodpovednosť zhotoviteľa**

V zmysle všeobecných požiadaviek a ustanovení uvedených v Zmluve o dielo.

Zhotoviteľ zodpovedá za to, že predmet tejto zmluvy je vykonaný, zhotovený a odovzdaný objednávateľovi podľa ustanovení zmluvy o dielo riadne, včas, bez chýb a porúch.

**Odovzdanie a prevzatie diela**

Predmet plnenia podľa tejto zmluvy je splnený riadnym vypracovaním a odovzdaním dokumentácie, zmluvnej činnosti zhotoviteľom na základe zápisu resp. zápisov o odovzdaní a prevzatí, podpísanom osobami oprávnenými rokovať vo veciach technických v stanovených termínoch.

Zhotoviteľ predloží dokumentáciu a zmluvnú činnosť na záverečnú kontrolu objednávateľovi BBSK a správcovi BBRSC, a.s. najneskôr 10 dní pred stanovenými termínmi. Po kontrole dokumentácie pripraví zhotoviteľ zápis o odovzdaní a prevzatí, ktorý sa bude aktualizovať v sídle objednávateľa v stanovených termínoch.

Povinným obsahom zápisu resp. zápisov o odovzdaní a prevzatí dokumentácie a zmluvnej činnosti sú:

* údaje o zhotoviteľovi a objednávateľovi
* názov zákazky, číslo zmluvy
* popis dokumentácie a zmluvnej činnosti
* počet vyhotovení dokumentácie
* cena za dielo
* prehlásenie Objednávateľa, či dielo preberá alebo nepreberá
* zoznam chýb a nedorobkov

Pokiaľ bude dokumentácia pri odovzdávaní vykazovať drobné chyby alebo nedorobky, ktoré nebránia jej riadnemu užívaniu, objednávateľ môže rozhodnúť, či dokumentáciu prevezme aj s takýmito chybami a nedorobkami. V takom prípade objednávateľ v odovzdávacom protokole určí lehotu na ich odstránenie. O tom, či má dokumentácia chyby a nedorobky a aký majú vplyv na dokumentáciu a jej užívanie, rozhoduje objednávateľ. Zároveň odovzdá originály právoplatného územného rozhodnutia (ak je potrebné) a právoplatného stavebného povolenia a originály vydaných ohlásení stavebných úprav.

Miestom odovzdania dokumentácie a prerokovania budú v sídle Objednávateľa, ak sa strany nedohodnú inak .

**Počet vyhotovení dokumentácie**

Dokumentácie budú odovzdané v tlačenej forme, elektronickej forme neditovateľnej (.pdf), elektronickej forme editovateľnej (.doc, .dwg, .dgn, .xls). Dokumentácia v elektronickej forme bude v identickom členení ako dokumentácia v tlačenej forme.

**DSP s náležitosťami DRS** - 10x tlačená, z toho jedno paré bude opatrené pečiatkou príslušného stavebného úradu,

* 2x CD.